Osmorica ukrajinskih vojnika, pripadnika Nacionalne garde, stigla su jučer u Hrvatsku na liječenje i rehabilitaciju. Prema odluci hrvatske vlade, koja je objavljena na summitu NATO-a u rujnu, u oporavku ranjenih vojnika pomoći će hrvatski liječnici.

Vojnici će prvo biti pregledani kako bi se vidjelo treba li im dodatno liječenje, a onda kreću na rehabilitaciju u Varaždinske toplice, na teret hrvatskog proračuna. Ondje će boraviti do 20. prosinca. Vojnici nisu u najtežoj kategoriji ranjenika i mogli su putovati redovnim zrakoplovnim linijama iz Kijeva u Beč pa u Zagreb. U zagrebačkoj zračnoj luci dočekali su ih predstavnici hrvatske vlade, iz Ministarstva vanjskih i europskih poslova i Ministarstva zdravlja, te ukrajinski veleposlanik u Zagrebu Oleksandr Levčenko.

Veleposlanik Levčenko kaže da se priprema i podrška hrvatskih stručnjaka u psihološkoj pomoći vojnicima. U Ukrajini je u sukobima u dvije istočne županije, u Donjecku i Luhansku, do sada poginulo više od četiri tisuće ljudi, vojnika i civila. Do primirja 5. rujna poginulo je najmanje 3660 ljudi, a od tada oko 400. To su samo procjene, jer se tvrdi da postoje i masovne grobnice. U borbama koje traju od proljeća gotovo je devet tisuća ljudi ranjeno.

>> Ukrajina naredila vojna pojačanja u strahu od pobunjeničke ofenzive